আর পাঁচটা টিনএজারের মতোই আরিয়ানা গ্রান্ডের ফ্যান অলিভিয়া। ম্যানচেস্টার এরিনায় আরিয়ানার কনসার্ট হবে শুনে তাই লাফিয়ে উঠেছিল সে। সেই মতো চটজলদি প্ল্যানও বানিয়ে ফেলেছিল। সোমবার রাতে সেজেগুজে আরিানার কনসার্টে পা রেখেছিল কিশোরী। কিন্তু সে কনসার্ট থেকে আর বাড়ি ফেরেনি সে। শার্লট ক্যাম্পবেল আঁতিপাতি করে খুঁজে বেড়াচ্ছেন তাঁর মেয়ে অলিভিয়াকে। পুলিশের কাছে যাওয়ার পাশাপাশি টুইটারে মেয়ের ছবিও পোস্ট করেছেন তিনি। মাথার ফুল গোঁজা হাসিমুখের অলিভিয়ার ছবির পাশে তাঁর আর্তি, “কেউ আমার মেয়েকে দেখেছেন?” অলিভিয়ার মতোই ম্যানচেস্টার বিস্ফোরণের পর খোঁজ মিলছে না বহু কিশোর-কিশোরীর। তার মধ্যে রয়েছে টিনএজ পপ তারকা আরিয়ানার অন্ধ ভক্ত এমাও। সোনালী চুলের এমার ছবিও ভেসে উঠেছে সোশ্যাল মিডিয়ার দেওয়ালে। বোনকে খুঁজে দেওয়ার অনুরোধ জানিয়ে টুইটারে কিশোরী এমার ছবি পোস্ট করেছেন তার দিদি। সঙ্গে লিখেছেন, “দয়া করে এটি শেয়ার করুন। আমার বোন এমা ফোন ধরছে না। ও ম্যানচেস্টারের কনসার্টে গিয়েছিল। প্লিজ, আমাকে সাহায্য করুন!” অলিভিয়া বা এমার মতোই খোঁজ মিলছে না হুইটনিরও। আরিয়ানার কনসার্টে গোলাপি টি-শার্ট আর নীল রঙের জিন্‌স পরে গিয়েছিল সে। ইংল্যান্ডের সময় অনুযায়ী সোমবার রাত সাড়ে ১০টা নাগাদ ম্যানচেস্টারের জোড়া বিস্ফোরণের পর খোঁজ মিলছে না এ রকম অসংখ্য মানুষের। এদের মধ্যে অধিকাংশই কিশোর-কিশোরী। বিস্ফোরণে মৃতের সংখ্যা বেড়ে দাঁড়িয়েছে ২২। আহত অন্তত ৫৯। টুইটারে #PrayForManchester কোডে ছেয়ে গিয়েছে হাসিভরা অসংখ্য টিনএজারের ছবিতে। বিস্ফোরণের পর থেকেই নিখোঁজ তারা। ওই ঘটনায় পর ম্যানচেস্টারে আটকে পড়া মানুষজনের জন্য নিজেদের বাড়ির দরজা খুলে দিয়েছেন স্থানীয় বাসিন্দারা। এমনকী, ট্যাক্সি চালকেরাও বিনামূল্যে তাঁদের শহর থেকে অন্যত্র সরিয়ে নিয়ে যাওয়া প্রতিশ্রুতি দিয়েছেন। ড্যানি হাচ এমনই এক জন ট্যাক্সিচালক। টু‌ইটারে #RoomforManchester-এ তিনি মেসেজ করেছেন, “ম্যানচেস্টার শহরের কেন্দ্র থেকে মাত্র ১০ মিনিট দূরে রয়েছি আমি। সেখান থেকে অন্য যে কোনও জায়গায় লিফ্ট দিতে পারব। কারও সাহায্যের প্রয়োজন হলে আমাকে জানান।” যাঁর কনসার্টে এই বিস্ফোরণ, সেই আরিয়ানা গ্রান্ডে বুধবার সকালে টুইট করে দুঃখ প্রকাশ করেছেন। ইউরোপীয় ট্যুরের অঙ্গ হিসাবে ইতিমধ্যেই বার্মিংহা‌ম ও ডাবলিনের পর ম্যাচচেস্টারে এসেছিলেন তিনি। এর পর লন্ডনেও দু’টি কনসার্ট করার কথা ছিল তাঁর। ২৩ বছরের মার্কিন পপ গায়িকা তাঁর সমবেদনা জানিয়ে লিখেছেন, “আমার অন্তরের অন্তঃস্থল থেকে বলছি, একেবারে ভেঙে পড়েছি। আমি খুবই দুঃখিত। আমার বলার মতো কোনও ভাষা নেই।” শুধু আরিয়ানা গ্রান্ডেই নন, সোশ্যাল মিডিয়া ছেয়ে গিয়েছে টুইটে। প্রিয়ঙ্কা চোপড়া লিখেছেন, “আরিয়ানার কনসার্টে যাঁরা আহত হয়েছেন তাঁদের সকলের জন্য আমি প্রার্থনা করছি...  কী হচ্ছে কী এই পৃথিবীতে!” র‌্যাপ-হিপ হপ গায়িকা নিকি মিনাজ লিখেছেন, “নিরীহ মানুষদের জীবন শেষ হয়ে গিয়েছে। ঘটনার কথা শুনে আমি দুঃখিত।” MY FRIEND OLIVIA IS STILL MISSING IF OU SEE HER PLEASE CONACT ME - RT THIS TO SHARE - HER MUM AND SISTER ARE SO WORRIED #PrayForManchester pic.twitter.com/e8iy8rllCW